钦定古今图书集成/明伦汇编/宫闱典/第130卷 > 赵安仁
## 钦定古今图书集成/明伦汇编/宫闱典/第130卷 > 赵安仁

按《辽史宦官传》：“安仁，字小喜，深州乐寿人。自幼被俘，
统和中，为黄门令，秦晋国王府祗候。王薨，授内侍省
押班、御院通进。开泰八年，与李胜哥谋奔南土，为游
兵所擒。初，仁德皇后与钦哀有隙，钦哀密令安仁伺
皇后动静，无不知者。仁德皇后威权既重，安仁惧祸，
复谋亡归。仁德欲诛之，钦哀以言营救。圣宗曰：‘小喜
言父母兄弟俱在南朝，每一念神魂陨越。今为思亲，
冒死而亡，亦孝子用心，实可怜悯’。”赦之。重熙初，钦哀
摄政，欲废帝立少子重元。帝与安仁谋迁太后庆州
守陵，授安仁左承宣、监门卫大将军，充契丹汉人渤
海内侍都知，兼都提点。会上思太后，亲驭奉迎，太后
责曰：“汝负万死，我尝营救，不望汝报，何为离间我母
子邪？”安仁无答，后不知所终。